Üks minu postkasti potsatanud kiri teemal Viimsi koolimaja, mis tekitas mõte, et võiks veelkord kooli minna ja väike kadedus ka :) Siit see kiri tuleb:    Käisin oma silmaga kah kaemas 30/08, kui oli 12:00-15:00 kõikidele vaba sissepääs kogu majja. Noh, ütleme nii: seda ei nimetata asjata "sajandi koolimajaks" - vaevalt, et Eestis lähema saja aasta jooksul midagi sellist  valmis ehitatakse.    Mulle jätsid kõige vägevama mulje poiste tööõpetuse klass ja õppeköök ja õmblusklass.    Poistel tööõpetuse klassis üks lapsevanem küsis, kas keevitada ka saab? Ja õpetaja vastas rahulikult: "Jah, ka see agregaat on olemas"(!). Oli töölaudu igasugu masinatega nii metalli- kui puu- kui elektritöö jaoks. Tööriistakappe kõik seinad täis (ja mitte tühjad, nagu üks isa uudishimulikult sisse takseerides nentis). Arvata võib, et nüüd lõpetavad Viimsi kooli poisid, kes  vähemasti lambipirni oskavad lakke keerata - mitte ei küsi "Palju see maksab?" - kui kunagi naine peaks vastavasisulise palve esitama - et "laseks töömehe palgata":)    Õppeköögis nähtud pliite pole iga nn. rikkuri koduski (tead, sellist lauaplaadi-sees-tüüpi) ja neid oli mitu ja nõudepesumasinad ja pesumasin (et tibi saab ikka enne keskkooli lõppu selgeks, kuidas pesumasin tööle panna - et iseseisvat elu alustades ei peaks kohe koduabilist palkama;) ja kõik muud köögimasinad.    Ja  õmblusklass - terve klassitäis õmblusmasinaid!!! Õpetajalaua peal oli hulk väikesi kampsikunäidiseid: "Firma andis meile - et me saaksime lastele näidata, millist lõnga nad peavad ostma, teadmaks - milline vajalik lõng välja näeb. Tõepoolest: looda Sa, et kõik kaasaaegsed mammad teavad, milline näeb välja ühekordne, milline kahekordne vms. lõng - et oskaks lapsele poest vajaliku osta...    Ujula on super, 4 x 25m, kauni vaatega loodusele (kuigi minuga kaasas olnud õde arvas, et "Rocca al Mare´s on vaade  parem" - nojah, ta oli just tulnud hommikul sealt õpetajaid koolitamast:) Veevahetus ülevalt põrandalt, mitte basseinist (nagu enamasti). Stardipakud, miskisest imepeenest materjalist. Ja kummiastmetega (= mitte libe) basseinitrepid. Lisaruumid oma kappide ja föönide ja muuga tekitasid suisa spaa tunde...Kuuldavasti ujula avatud ka vallarahvale peale tunde ja soodsama hinnaga, kui üle tee asuv Viimsi SPA:)    Suurepärane oli spordisaal. Saab jagada kaheks eri saaliks. Maha olid märgitud  kõikvõimalike sportmängude alad (rahvaste- korv-, käsi-, võrk-, jalgpall). Korvid., võrgud, väravad... V.h. põrandamaterjal:) Pealtvaatajatele rõdud. Lisaruumid garderoobide ja pesemisvõimalustega.    Igal vanusel on oma majatiib oma sissekäiguga. 1.-4. klassini on iga(!) klassi kõrval kohe WC-d: eraldi poistele ja tüdrukutele... nende "äraeksinud lambukeste" hulk, kes tunnist välja küsivad ja enam iialgi "koduteed ei leia", väheneb nullini:))) Garderoobid on klassides - ei mingit riiete kadumist  üldgarderoobist enam:) "Ja klassis on ka märgade riiete "kuivatus" kapp, ehk siis ventilatsiooniga eraldi kapp - siis peaks ka märjast üle saama" - vastas klassijuhataja, kui mina küsisin "Aga kõiki lapsi ju ei tooda autoga ukse ette?" Tegelikult on nüüdseks vallaliini bussipeatus toodud kah kooli ette - nii et vahet enam pole:)    Majas on invalift ja ka invaWC-d.    Klassid on hästi mõnusad: kõikidel on üks külgsein akendest, valgus ruloodega reguleeritav. Kõik koduklassid on horisontaalsed: max  kolm pingirida (mitte nagu minu ajal, kus pikas klassiruumis "kamtshatkal käis oma elu" ja "prillipapad"-vaesekesed pidid sundkorras esimesse pinki istuma). Klassides on televiisor ja õpetajalaual arvuti. Ja see süsteem ka, tead küll: tõmbad ekraani alla ja siis näitad pilti sinna peale.    Keelteklassid on omaette, terve I korruse üks tiib. Ja keemialabor ja keemiaklass on ikka täitsa kaks eri asja. Ja füüsika kohta sama... Mitu arvutiklassi, raamatukogu, kohvik, söökla. Adminnile on ühe tiiva  terve korrus, üks väga suur õpetajate tuba, lisaks igas tiivas oma õpetajate tuba... Ümber maja on valjuhääldid ja turvakaamerad: "kõik on kontrolli all";)    Söömine on kiipkaardi-süsteemiga. St. vanem kannab arvele teatud summa ja iga kord, kui laps kaardi läbi tõmbab, läheb arvelt 14.- krooni maha (summast vanem maksab 4.- ja omavalitsus 10.-). Söömas võib käia nii mitu korda, kui ise tahad. Vanematel klassidel on see väga ok (eriti kasvueas poisid, kellele tõesti ühest söögikorrast pika päeva  peale ei piisa). Ja portsjoni suuruse ja koostise saab laps valida ise. Aga algklassid? I klass näiteks? Lähen, kui lähen...kas üldse tuleb meelde minna (õpetaja tuletab meelde?)...oi, tahaks koos sõbrannaga minna...ja teise sõbrannaga - kel kõht hiljem tühjaks saab jne. Ja raha muudkui "tiksub" arvelt maha... "See on nii uudne süsteem, et me keegi ei oska kommenteerida", vastas ausalt Miia-Mai klassijuhataja.    Muide, esimesel korrusel, aatriumis, on "veesein" - noh, seal on hea veesõda pidada ja  häda korral (kui saiarahast puudu jääb), saab basseinipõhjast mõne lisa-"õnnesendi":)))